ട്രാന്സ്ജെന്ഡര് വ്യക്തികള്ക്ക് സംവരണം ഒ.ബി.സി പട്ടികയില് ഉള്പ്പെടുത്താന് കേന്ദ്രം Latest ട്രാന്സ്ജെന്ഡര് വ്യക്തികളെ ഒബിസി പട്ടികയില് ഉള്പ്പെടുത്താന് കേന്ദ്രം നടപടി തുടങ്ങി. സാമൂഹികനീതി മന്ത്രാലയം ഇതിനായി കാബിനറ്റ് കുറിപ്പ് തയാറാക്കി. നിരവധി മന്ത്രാലയങ്ങളുമായും ദേശീയ പിന്നാക്കവിഭാഗ കമ്മിഷനുമായും വിശദമായ ചര്ച്ചകള്ക്കു ശേഷമാണ് കാബിനറ്റ് നോട്ട് തയാറാക്കിയത്. ഇതോടെ സര്ക്കാര് ജോലിയിലും വിദ്യാഭ്യാസത്തിനുമുള്ള 27 ശതമാനം സംവരണത്തില് ഉള്പ്പെടാന് ഇവര്ക്ക് അവസരമൊരുങ്ങും. ട്രാന്സ്ജെന്ഡര് വ്യക്തികളെ മൂന്നാം ലിംഗക്കാരായി അംഗീകരിച്ചും അവര് സാമൂഹികമായും സാമ്ബത്തികമായും പിന്നാക്ക വിഭാഗത്തിലാണെന്നുമുള്ള സുപ്രീം കോടതി നിര്ദേശത്തിന്റെ അടിസ്ഥാനത്തിലാണു കേന്ദ്രത്തിന്റെ നടപടി. വിദ്യാഭ്യാസത്തിലും ജോലിയിലും ഇവര്ക്കു സംവരണ ആനുകൂല്യം നല്കണമെന്നും കോടതി വ്യക്തമാക്കിയിരുന്നു. ഒബിസി പട്ടിക ഭേദഗതി ചെയ്ത് ട്രാന്സ്ജെന്ഡറുകളെ ഉള്പ്പെടുത്താനാണ് സാമൂഹികനീതി മന്ത്രാലയം കാബിനറ്റ് നോട്ട് തയാറാക്കിയിരിക്കുന്നത്. ഇതിനു പുറമേ 25 പിന്നാക്ക വിഭാഗങ്ങള് പട്ടികയില് ഉള്പ്പെടാനായി കാത്തിരിക്കുന്നുണ്ട്. അതേസമയം ഒ.ബി.സി ലിസ്റ്റില് ഉള്പ്പെടുത്തുന്നതിന് ഭേദഗതി രാഷ്ട്രപതി ഒപ്പുവെക്കണം. ഇതിന് പാര്ലമെന്റിന്റെ അംഗീകാരം ആവശ്യമാണ്. 2022 മാര്ച്ചില് ഉത്തര്പ്രദേശ്, പഞ്ചാബ് തുടങ്ങിയ പ്രധാന സംസ്ഥാനങ്ങളിലെ നിയമസഭാ തിരഞ്ഞെടുപ്പിന് ശേഷം മാത്രമേ തീരുമാനം നടപ്പിലാകാന് സാധ്യതയുള്ളുവെന്നാണ് റിപ്പോര്ട്ട്. English Summary : centre cabinet note to classify transpeople as obcs to enable access to reservations